alexandrainst/scandi-wiki huggingface dataset:
Davy Crockett (tegneserie)

Davy Crockett (Il grande Blek) var en tegneserie skapt av det italienske tegneseriekollektivet EsseGesse 1954. I Norge gikk serien i bladet Præriebladet i perioden 1957–1968. Serien ble også gitt ut i bladet Tomahawk i en kort periode, da i farger. 

Thule forlag startet i 2001 en kronologisk utgivelse av historiene om Davy Crockett i bokform. Planen var å gi ut alle seriene som var trykket i Præriebladet, men prosjektet stoppet opp etter 9 bøker.

Egmont Serieforlaget startet i 2014 en ny kronologisk utgivelse av historiene om Davy Crockett og Kaptein Miki i bokform. Her gis serier om begge de to heltene ut i samme bok, og det gis ut ca ett bind pr kvartal. Pr oktober 2022 er det gitt ut 38 bind.

Se-Bladene ga i perioden 1964–1965 ut i alt 4 bøker med historier om Davy Crockett i prosaform.

Handling og hovedpersoner
Handlingen foregikk under den amerikanske frihetskampen. Davy var en virkelig kjempe, og foruten pistol og gevær var kanskje kjempekreftene og i særdeleshet de veldige knyttnevene hans viktigste våpen.
 
Hovedpersoner utenom Davy var den noe spesielle professor Occultis og Davys pleiesønn Tim. Tims far ble myrdet av skurker i bladets første nummer. En annen hovedperson er advokat Connolly som leder motstandsbevegelsen Davy og kompisene hans kjemper for.

Plottene besto i hovedsak av at Davy bekjempet forskjellige skurker, fiendtlige indianere og de forhatte engelske koloniherrene. Overfor engelske offiserer og soldater var han særdeles nådeløs. Davy var leder for en gjeng skogsjegere. Det var lagt inn mye humor i serien, mest rundt professor Occultis og Tim.

Trivia
Figuren Davy Crockett har ingen ting med den historiske Davy Crockett å gjøre. Figurens italienske navn er Il grande Blek (Den store Blek), og det er bare i de skandinaviske oversettelsene han blir kalt Davy Crockett.

Eksterne lenker
Thule Forlag

Italienske tegneserier
Introduksjoner i 1954
1954 i Italia
Hageløper

C. h. hortensis 
 C. h. neumeyeri 
 C. h. preslii 

Hageløper Carabus hortensis er en av billene i delgruppen (underfamilien) jordløpere i familiegruppen løpebiller.   Systematikken følger Carabidae of the World.

Utbredelse  
Hageløper finnes i nesten hele Europa, men er noe sjeldnere helt i sørvest. Den er utbredt i Midtøsten, finnes i Norge nord til polarsirkelen.

Utseende 
Hageløper er mellom 22 – 28 mm lang. Slekten Carabus er slekten med de «ekte jordløperne».  Beina er lange løpebein, kroppen er elegant bygd. Dekkvingene er ganske matte eller med lett metallglans og svarte på farge. De har utydelige eller svake lengderibber, og hver med tre rader, lett synlige gylne groper.  Antennens tredje og fjerde ledd med en lang børste/børster i spissen, mens leddene ellers er bare (nakne) og helt uten fine korte tilliggende hår (krever forstørrelse for å se). 

Den kan skilles fra de fleste andre artene i slekten Carabus på de tydelige lengderekker av gylne kobber- eller svakt grønnfargede punktgroper. Hver av dekkvingene har tre slike punktrekker. Den kan ligne vanlig jordløper som også har lengderekker av punktgroper, med disse er ikke så markerte, kun svakt tilstede.

Levevis 
Hageløper er ikke sjelden og finnes på mange ulike levesteder, ofte i åpen lauvskog med rik vegetasjon. Den er vanligvis nattaktiv og lever som predator på andre dyr. Det latinske navnet hortensis betyr hage, og er noe misvisende. Vanligvis påtreffes denne arten i skog med tett vegetasjon av urter, ofte finnes den langs skogkanter eller i lysninger i skogen der undervegetasjonen er frodig. Men den lever også i åpent terreng, også på brakkmark. 

De voksne sees fra våren og helt til utpå høsten. De overvintrer som voksne (imago), nedgravd i et hulrom under en stein eller en rot.

Larvene er mørke og opptil 30 mm lange. De lever som predatorer, skjult i det øverste laget av jorden.

Den tilhører gruppen holometabole insekter med fullstendig forvandling, som gjennomgår en metamorfose i løpet av utviklingen. Larvene er radikalt forskjellige fra de voksne i levevis og i kroppsbygning. Mellom larvestadiet og det voksne stadiet er et puppestadium, en hvileperiode, der billens indre og ytre organer endres.

Referanser

Litteratur 
 Lindroth, C.H. 1985. The Carabidae Coleoptera of Fennoscandia and Denmark. Fauna Entomol. Scand. 15 (1) side 1-232.
 Lindroth, C.H. 1986. The Carabidae Coleoptera of Fennoscandia and Denmark. Fauna Entomol. Scand. 15 (2) side 233-497.

Eksterne lenker 
 
 Carabus hortensis - bilde 1
 Carabus hortensis - bilde 2
 Carabus hortensis - bilde 3
 Carabus hortensis – Database Carabidae of the World – engelskspråklig
 Carabus hortensis - Fauna Europaea - engelskspråklig
 Norsk Entomologisk forening 

jordløpere
Biller formelt beskrevet i 1758
Carabus convexus

C. c. convexus 
 C. c. dilatatus 
 C. c. gracilior 
 C. c. moreanus 
 C. c. acutangulus 
 C. c. erzeliki 
 C. c. rhinopterus 

Carabus convexus er en av billene i delgruppen (underfamilien) jordløpere i familiegruppen løpebiller.  Systematikken følger Carabidae of the World.

Utbredelse  
Carabus convexus finnes i nesten hele Europa, men er noe sjeldnere helt i sørvest. Den er utbredt østover i Asia. Fantes i Norge tidligere.

Utseende 
Carabus convexus er mellom 20-30 mm lang. Slekten Carabus er slekten med de «ekte jordløperne».  Beina er lange løpebein, kroppen er elegant bygd. Dekkvingene mangler lengdestrimler, men har langsgående små rekker av dannet groper og forhøyninger. Antennens tredje og fjerde ledd med en lang børste/børster i spissen, mens leddene ellers er bare (nakne)  og helt uten fine korte hår. (Krever forstørrelse for å se).

Levevis 
Carabus convexus er vanligvis nattaktiv og lever som predator på andre dyr. De voksne sees fra våren og helt til utpå høsten. De overvintrer som voksen (imago), nedgravd i et hulrom under en stein eller en rot.

Larvene er mørke og opptil 30 mm lange. De lever som predatorer, skjult i øverste laget av jorden.

Den tilhører gruppen av insekter med fullstendig forvandling (holometabole insekter), som gjennomgår  en metamorfose i løpet av utviklingen. Larvene er radikalt forskjellige fra de  voksne i levevis og i kroppsbygning. Mellom larvestadiet og det voksne stadiet er et puppestadie, en hvileperiode, der billens indre og ytre organer endres.

Referanser

Litteratur 
 Lindroth, C.H. 1985. The Carabidae Coleoptera of Fennoscandia and Denmark. Fauna Entomol. Scand. 15 (1) side 1-232.
 Lindroth, C.H. 1986. The Carabidae Coleoptera of Fennoscandia and Denmark. Fauna Entomol. Scand. 15 (2) side 233-497.

Eksterne lenker 
 
 Carabus convexus - bilde 1
 Carabus convexus - bilde 2
 Carabus convexus - bilde 3
 Carabus convexus – Database Carabidae of the World – engelskspråklig
 Carabus convexus - Fauna Europaea - engelskspråklig
 Norsk Entomologisk forening 

jordløpere
Biller formelt beskrevet i 1775
Stortingsvalget 1927

Stortingsvalget 1927 ble avholdt i Norge mandag 17. oktober 1927. Kjøpstedene i innlandet (dvs. Hamar, Kongsvinger, Lillehammer og Gjøvik) hadde omvalg 27. februar 1928, med uendret valgutfall. Valget var et forholdstallsvalg etter D'Hondts metode. Det ble valgt 150 representanter fra 29 valgkretser – 18 landkretser og 11 valgsogn for kjøpstedene.

Arbeiderpartiet hadde før valget slått seg sammen igjen med Socialdemokratene og gjorde et brakvalg. De ble det største partiet i landet, noe de har vært siden. 

Ivar Lykkes regjering (H/FV) som var utnevnt i 1926 gikk av til fordel for Christopher Hornsruds regjering, den første arbeiderparti-regjeringen i landet. Denne satt bare 18 dager, før enda et regjeringsskifte: Johan Ludwig Mowinckels andre regjering (Venstre).

Resultat

Valgkretsene

Mandatfordeling og endringer fra 1924 

*Høire og Frisinnede Venstre stilte separate lister i Akershus, Nordland, samt Kjøpsteder i Telemark og Aust-Agder fylker. I Akershus ble det to mandater til Høire, ett mandat til Frisinnede Venstre. I Nordland ble det to mandater til Det borgerlige samlingsparti, mens FV ble uten mandat. I kjøpstedskretsen ble det to mandater til Høires rene liste, mens FV ble uten mandat.

**Buskerud fylkes liberale samlingsparti

Se også 
 Liste over stortingsrepresentanter 1928–1930

Kilder
 Hvem Hva Hvor 1940 (Oslo, 1939)
 Norges Offisielle Statistikk VIII. 69.
 Statistisk sentralbyrå

1927
Valg i 1927
1927 i Norge
Hedingham Castle

Hedingham Castle er en normannisk borg i Essex i England. Den ligger like ved landsbyen Castle Hedingham som er oppkalt etter borgen.

Festningen, av typen «motte and bailey», er bygget med vollgrav og et festningstårn av stein. Det ble bygget av Audrey (Albericus) de Vere (død ca. 1112),  en av Vilhelm Erobrerens nærmeste menn og farfar til Aubrey de Vere, 1. jarl av Oxford.

Det kan ha vært en tidligere festning på samme sted som muligens ble bygget på slutten av 1000- eller begynnelsen av 1100-tallet av Aubrey de Vere. Hedingham var en av de største gods som ble ervervet av Aubrey en gang rundt 1080 og det ble hovedsetet til familien de Vere på slutten av 1100-tallet.

Festningen er bygget med vollgrav og et festningstårn av stein. Selve borgtårnet er den eneste delen av borgen som er bevart fra middelalderen. Vindelbroen, uthusene og de ytre befestningene ble alle byttet ut med nye konstruksjoner i tudortiden, og disse er siden gått tapt. Tårnet er omtrent 35 meter høyt, bygget av flintstein med mørtel av kalkstein. Borgtårnet har fire etasjer, innbefattet en fin hall som er kjent som «Great Hall» (Den store hallen) eller «Banqueting Hall» (Banketthallen) med en sentral buegang som utvider to etasjer og et ildsted. 

Borgen ble beleiret og erobret både i 1206 og i 1207 under de indre stridighetene på Johan av Englands tid.

Hedingham Castle var i familien de Veres eie til slutten av 1500-tallet. Det eies i dag av familien Lindsay som er etterkommere av de Vere slekten. Borgtårnet er åpent for publikum. Et herskapshus i tilknytning til festningen ble bygget tidlig på 1700-tallet og dette er fortsatt bevart.

Litteratur 
 Innes-Smith, Robert (2000): Hedingham Castle, Essex (official guidebook), English Life Publications, Derby
 Coulson, Charles (2003): «Hedingham Castle», Anglo-Norman Castles. Red. R. Liddiard, Boydell Press
 RCHME (1995): Hedingham Castle – An Archaeological Survey by the Royal Commission on the Historical Monuments of England RCHME October 1995

Eksterne lenker 
 
 Essex County account of the castle
 Hedingham Castle – offisielt nettsted
 History of Hedingham Castle – festningens historie
 A brief history of Castle Hedingham – kort historie om festningen

Festninger i England
Essex
Ruiner i England
Josef Miner

Josef Miner (født 15. juli 1914, død 1944) var en tysk bokser som deltok i de olympiske leker 1936 i Berlin.

Miner vant en olympisk bronsemedalje i boksing under OL 1936 i Berlin. Han kom på tredjeplass i den tredje letteste vektklassen, fjærvekt, opp til 57,2 kg. Han vant de tre første kampene men tapte i semifinalen til Charles Catterall fra Sør-Afrika som siden tapte finalen til argentinske Oscar Casanovas. Miner beseiret Dezső Frigyes fra Ungarn i bronsefinalen. Det var 24 boksere fra 24 nasjoner som stilte i den tredje letteste vektklassen som ble avviklet i perioden 10. til 15. august 1936.

OL-medaljer 
 1936  Berlin -  Bronse boksing, fjærvekt

Referanser

Eksterne lenker 
 

Tyske boksere
Medaljevinnere under Sommer-OL 1936
Fødsler i 1914
Dødsfall i 1944
Olympiske medaljevinnere i boksing
Henry Tiller

Henry Tiller (født 14. juni 1914 i Trondheim, død 4. mai 1999 samme sted) var en norsk bokser som deltok i de olympiske leker 1936 i Berlin.

Tiller vant en olympisk sølvmedalje i boksing under OL 1936 i Berlin. Han kom på andreplass i mellomvekt, opp til 72,6 kg. Tiller vant de fire første kampene men tapte finalen til Jean Despeaux fra Frankrike. Det var 19 boksere fra 19 nasjoner som stilte i den tredje tyngste vektklassen som ble avviklet i perioden 11. til 15. august 1936. Tiller representerte bokseklubben B-30 i Trondheim.

Tiller ble rangert som nummer 40 på listen over de tusen beste idrettsutøverne i Trøndelag i avisa Nidaros sin kåring i 2022.

NM-gull

OL-medaljer 
 1936  Berlin –  Sølv boksing, mellomvekt

Referanser

Eksterne lenker 
 
 Hery Tiller – Resultatoversikt i olympiske konkurranse

Norske boksere
Olympiske sølvmedaljevinnere for Norge
Medaljevinnere under Sommer-OL 1936
Deltakere for Norge under Sommer-OL 1936
Boksere under Sommer-OL 1936
Personer fra Trondheim kommune
Fødsler i 1914
Dødsfall i 1999
Norgesmestere i boksing
Kongepokalvinnere i boksing
Olympiske medaljevinnere i boksing
Labyrint (forskningsmagasin)

Labyrint er et forskningsformidlingsmagasin fra Universitetet i Tromsø, med forskning og utdanning som hovedtema. Det utgis i dag som nettidsskrift. 

I papirformat eksisterte det fra 2007 til 2016, og kom da ut fire ganger i året. Opplaget var 12000 eksemplarer (2015; 8000 eksemplarer i 2008), men første og andre utgave ble trykket i 200 000 eksemplarer og sendt til husstander i Nord-Norge. Abonnementet var gratis. Bladet kan også lastes ned gratis i PDF-format fra UiT sine hjemmesider.

Eksterne lenker
 uit.no/labyrint Labyrint 
 

Norske tidsskrifter
Forskningsformidling
Publikasjoner etablert i 2007
Edwin G. Krebs

Edwin G. Krebs (født 6. juni 1918 i USA, død 21. desember 2009) var en amerikansk biokjemiker og professor ved University of Washington. Han er mest kjent for at han i 1992 fikk Nobelprisen i medisin og fysiologi sammen med  Edmond H. Fischer.

Priser (utvalg) 
 1989 – Albert Lasker Basic Medical Research Award
 1992 – Nobelprisen i fysiologi eller medisin

Referanser

Eksterne lenker 

 

Biologer fra USA
Kjemikere fra USA
Professorer fra USA
Nobelprisvinnere fra USA
Nobelprisvinnere (fysiologi eller medisin)
Personer fra Lansing
Fødsler i 1918
Dødsfall i 2009
Rory Gallagher

Rory Gallagher (født 2. mars 1948, død 14. juni 1995) var en irsk blues/rock gitarist og vokalist, som anses å være en av de mest innflytelsesrike irske rock og bluesmusikere. 
Rory Gallaghers karriere startet for alvor da han i 1966 grunnla bluesrock trioen Taste. Bandet ga ut to studioalbum, Taste i 1969 og On The Boards i 1970 før de ble oppløst Rory Gallagher startet sin solokarriere.

Han ga ut et stort antall soloalbum i løpet av sin solokarriere, men er nok mest kjent for hyppige turnéer i både USA og Europa. Selv om helsen ble svekket mot slutten av 80-tallet avtok ikke turnéene. I 1995 døde han av komplikasjoner under en levertransplantasjon.

Diskografi 
 1971 – Rory Gallagher
 1971 – Deuce
 1972 – Live In Europe
 1973 – Blueprints
 1973 – Tattoo
 1974 – Irish Tour '74
 1975 – Against The Grain
 1976 – Calling Card
 1978 – Photo Finish
 1979 – Top Piority
 1980 – Stage Struck
 1982 – Jinx
 1987 – Defender
 1990 – Fresh Evidence
 1999 – BBC Sessions

Referanser

Eksterne lenker   
 
 
 
 

Irske gitarister
Irske sangere
Personer fra County Donegal
Goudaost

Goudaost er en ost, opprinnelig fra byen Gouda i Nederland. Osten er halvhard, laget av kumelk og har naturlig skorpe. Den lagres fra noen måneder og opp til to år eller mer. Når osten modner blir skorpen hardere, og også innmaten får en mørkere farge, blir hardere og utvikler en karakteristisk smak.

Navnet goudaost er ikke beskyttet i henhold til EUs bestemmelser om produkters geografiske opprinnelse. Derfor produseres ost med dette navnet i en lang rekke land.

Kodal ysteri i Andebu skal, ifølge Andebu bygdebok, være det første ysteri i Norge som produserte goudaost. Det skjedde i 1886. Osten Norvegia, produsert av Tine, er en goudaost.

Referanser 

Oster
Nederlandsk mat og drikke
Herbert Jamison

Herbert Brotherson Jamison (født 19. juli 1875, død 22. november 1938) var en amerikansk friidrettsutøver som deltok i de første moderne olympiske leker 1896 i Athen.

Jamison kom på andreplass i finalen på 400 meter med tiden 55,2 under OL 1896 i Athen, bak sin landsmann Thomas Burke som vant med 54,2.

OL-medaljer 
 1896  Athen -  Sølv i friidrett, 400 meter  USA

Referanser

Eksterne lenker 
 

Olympiske sølvmedaljevinnere for USA
Sprintere fra USA
Medaljevinnere under Sommer-OL 1896
Deltakere for USA under Sommer-OL 1896
Friidrettsutøvere under Sommer-OL 1896
Charles Gmelin

Charles Henry Stuart Gmelin (født 28. mai 1872 i Bengal i India, død 12. oktober 1950 i Oxford) var en britisk friidrettsutøver som deltok i de første moderne olympiske leker i 1896 i Athen.

Gmelin kom på tredjeplass i finalen på 400 meter under OL i 1896 i Athen, bak amerikanerne Thomas Burke og Herbert Jamison.

Han deltok også på 100 meter, men klarte ikke å kvalifisere seg til finalen.

OL-medaljer 
 1896  Athen -  Bronse i friidrett, 400 meter  Storbritannia

Referanser

Eksterne lenker 
 

Britiske sprintere
Olympiske bronsemedaljevinnere for Storbritannia
Medaljevinnere under Sommer-OL 1896
Deltakere for Storbritannia under Sommer-OL 1896
Friidrettsutøvere under Sommer-OL 1896
Engelske anglikanske prester
Personer fra Krishnanagar
Fødsler i 1872
Dødsfall i 1950
Nándor Dáni

Nándor Dáni (født 30. mai 1871 i Budapest, død 31. desember 1949 i Budapest) var en ungarsk friidrettsutøver som deltok i de første moderne olympiske leker 1896 i Athen.

Dáni kom på andreplass i finalen på 800 meter med tiden 2.11,8 under OL 1896 i Athen, bak Teddy Flack fra Australia som vant med 2.11,0.

OL-medaljer 
  1896  Athen -  Sølv i friidrett, 800 meter  Ungarn

Referanser

Eksterne lenker 
 

Ungarske mellomdistanseløpere
Olympiske sølvmedaljevinnere for Ungarn
Deltakere for Ungarn under Sommer-OL 1896
Friidrettsutøvere under Sommer-OL 1896
Medaljevinnere under Sommer-OL 1896
Personer fra Budapest
Fødsler i 1871
Dødsfall i 1949
Calista Flockhart

Calista Kay Flockhart (født 11. november 1964 er en amerikansk skuespiller som blant annet har spilt i TV-seriene Ally McBeal og Brothers & Sisters.

Flockhart har adoptert en sønn, som ble født i 2001. Calista er gift med Harrison Ford.

Filmer og TV-serier

Referanser

Eksterne lenker   
 
 

Skuespillere fra USA
Personer fra Freeport i Illinois
Munkvoll stasjon

Munkvoll holdeplass er en trikkeholdeplass på Munkvoll i Trondheim. Holdeplassen er (per 2022) et stoppested på Gråkallbanen. Stasjonen ble tatt i bruk 18. juli 1924 og var endestasjon frem til 30. mai 1925, da banen ble forlenget til Ugla. Stasjonen har vendesløyfe og møtespor samt kontorer og trikkestall. 

Sporveismuseet i Trondheim ligger på stasjonsområdet.

Bildegalleri

Referanser 

Trikkeholdeplasser i Trondheim
Byåsen
Karin Bredland

Karin Johanne Bredland (født 7. januar 1978) er en norsk tidligere fotballspiller. Hun er fra Søgne, og spilte for det lokale laget til hun begynte på Røa i 1999. Hun har spilt der siden, og var fram til hun la opp etter 2008-sesongen kaptein på laget. Karin Bredland har scoret i samtlige sesonger i Toppserien med unntak av 2004-sesongen, med 2002-sesongen som topp, der hun scoret 5 mål. Den 2. august 2003 spilte Bredland sin hittil eneste landskamp, en privatlandskamp mot Nigeria, som for øvrig endte 3-2 til Norge. Karin Bredland er en av fem spillere som har spilt for dynamittjentene i samtlige av lagets første åtte år i Toppserien (de andre fire er Kristine Edner Wæhler, Siri Nordby, Mone Gjesteby og Hedda Strand Gardsjord – Solveig Haaland begynte i 2002).

I 2007 ble Bredland diagnostisert med kronisk utmattelsessyndrom etter å ha besvimt på jobben. Hun brukte mye tid på å kjempe seg tilbake, delvis ved nøyaktig bokført kosthold, delvis ved alternativ medisin. Bredland ble friskmeldt rett etter at seriegullet var sikret i 2008, og spilte derfor mesteparten av året som innbytter. Karin Bredland la imidlertid opp i 2009 før sesongen startet, da hun ikke hadde anledning til å både jobbe og spille på toppnivå.

I 2010-sesongen gjorde hun imidlertid et comeback som følge av de mange skadene og andre frafallene i Røa. Hun spilte åtte kamper for klubblaget. I 2011 har hun spilt én kamp for Røa. Bredland er også Røas fysioterapeut under kampene.

Meritter 
Med Røa:
 Seriemsester 2004, 2007 og 2008
 Cupgull 2004, 2006, 2008 og 2010

Referanser 

Norske fotballspillere
Norske damelandslagsspillere i fotball
Fotballspillere for Røa IL
Fødsler i 1978
Virtual Sailor

Virtual Sailor er et videospill laget av utvikleren Ilan Papini. Dette er et spill der man kan seile mange forskjellige båter og skip.
Disse blir laget av add on-utviklere som  og kan installeres i spillet.
Virtual Sailor har blitt utviklet over lang tid og ble påbegynt i midten av 1998, og siden da har om lag 12 versjoner blitt lansert. Den siste versjonen heter Virtual Sailor 7 og kom ut i 2007.

Innhold 
I spillet kan man blant annet:

 seile i omgivelser som består av land og sjø der landet er basert på virkelige geografiske data.
 stille inn vær og sjøforhold, blant annet strøm, vind, bølgehøyde, tidevann med mer.
 benytte en rekke enkle navigasjonsinstrumenter som magnetisk kompass, GPS, ekkolodd, radar med mer.
 benytte undervannsfartøyer, store cruiseskip, seilbåter eller hvilket som helst fartøy som går på vann.
 seile sin egen sjø og selv bestemme hvor man vil seile og hvilket fartøy du vil benytte.
 seile etter kart etter egen oppsatt kurs og rute.

Ved siden av dette kan man også lage dine egne add-ons, eksempelvis ved å benytte programmer som Google Sketchup, 3DS Max, Gmax eller andre programmer som du kan benytte til å lage datagrafikk.

Add-ons 

Add-ons er båter, landområder/omgivelser og også sjødyr som kan installeres i spillet.
Disse er stort sett gratis, men noen koster penger. Det finnes noen norske add on-utviklere. De pleier å poste sine prosjekter på skipsfarts-forum.net.

Systemkrav 
For å spille Virtual Sailor må systemet oppfylle følgende krav:

 Pentium 3 800 MHz og 256 MB minne.
 Skjermkort som støtter DirectX 9.0 og som har 32 MB videominne.
 Windows 2000, XP, Vista.
 DirectX 9.0 installert.

For add-ons kan systemkravet være betydelig høyere.

Se også 
 Ship Simulator 2008

Eksterne lenker 
 Virtual Sailor offisielle hjemmeside
 Virtual Sailor Library (VSLibrary)
 Virtual Sailor.net
 Skips Simulator.net
 Norsk Skipsfarts Forum med norskutviklede add ons

Simulatorspill
Videospill fra 1999
Videospill utviklet i USA
Krystallisering

Krystallisering er navnet på den prosessen der et stoff danner en fast ordnet repeterende gitterstruktur mellom flere molekyler, eller atomer (hvis det dreier seg om et grunnstoff i atomær tilstand). Dette skjer når et stoff går over fra gass eller væske til fast form, eller blir utfellt fra en saltløsning. Vanligvis vil molekylene danne en ordnet gitterstruktur, men hvis avkjølingen skjer for raskt eller stoffet er i kontakt med et annet stoff som hindrer  krystalliseringsprosessen, vil stoffet størkne uten at det er blitt dannet en indre krystallstruktur. Stoffer uten krystallstruktur betegnes som amorfe. Glass er et av de amorfe stoffene vi ser mest til.

I materialteknologien er krystallisering en viktig prosess som kan reguleres for å påvirke ulike stoffers egenskaper. For eksempel er krystallisering en vesentlig del av prosessen innenfor flere teknologier for produksjon av solceller. De norske solenergiselskapene Elkem Solar og Norsun produserer krystallinske komponenter (wafere) til solcellepaneler. For at de ferdige solcellene skal få en god ytelsesevne må de la krystalliseringsprosessen gå riktig for seg.

Se også
Krystallografi

 

Krystallografi
Geologiske prosesser
Veit

Veit (norrønt veit, av veita, «lede vann i grøft») betyr egentlig grøft, men brukes ofte som navn eller del av navn på bakgater og smug (smau). En veit var sammen med «stræti» og «allmenning» en type gate i norske middelalderbyer. Stræti var langgater som gikk parallelt med sjølinjen, med tverrgående forbindelser fra gaten til sjøen. De tverrgående forbindelsene var enten brede allmenninger eller smale veiter og dråpefall. Ifølge Magnus Lagabøtes bylov fra 1276 skulle stræti minst ha en bredde på 12 alen (5,69 m), allmenningene 8 alen (3,79 m) og veitene 3 alen (1,42 m).

Veiter i Trondheim

I Trondheim finnes det flere veiter, hvor flesteparten av disse befinner seg i Midtbyen, men delvis også ved Bakklandet og Ila henholdsvis øst og vest for sentrum. Flere av disse har sin opprinnelse fra middelalderen, men enkelte er også et resultat av for eksempel reguleringsplaner etter bybranner.

Referanser

Litteratur

Eksterne lenker
 Kart, veiter i Trondhjem

Veier
Byplanlegging
Grunneiendom
Tingsrett
Bergens historie
Oslos historie
Trondheims historie
Tønsbergs historie
Norges veihistorie